นายกรัฐมนตรีชื่มชมทัพกรีฑาคนพิการทีมชาติในการแข่งขัน "อาเซียนพาราเกมส์" ครั้งที่ 11 เมืองโซโล อินโดนีเซีย
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมและแสดงความยินดีกับทัพกรีฑาคนพิการทีมชาติไทย คว้า 8 เหรียญทองจากการแข่งขันกรีฑา "อาเซียนพาราเกมส์ ครั้งที่ 11" ที่เมืองโซโล ประเทศอินโดนีเซีย โดยนายกรัฐมนตรีย้ำว่าผลการแข่งขันเป็นสิ่งที่น่าภาคภูมิใจสำหรับความพยายาม ถึงแม้จะได้เหรียญหรือไม่ได้เหรียญ ถือว่าทุกคนได้ทำหน้าที่อย่างเต็มที่ แสดงถึงความวิริยะอุตสาหะ ความตั้งใจ ความมุ่งมั่นในการเล่นกีฬา สำหรับนักกีฬาที่ยังไม่ได้เหรียญขอให้พัฒนาต่อไป ส่วนนักกีฬาที่ได้เหรียญขอให้รักษาตำแหน่งไว้ให้ได้ อย่าหยุดพัฒนาฝีมือ ทุกคนถือเป็นความภาคภูมิใจของคนทั้งชาติ ขอให้เก็บความภาคภูมิใจนี้ไว้กับตัวเองและครอบครัว วงศ์ตระกูล ขอให้นักกีฬาคนพิการเป็นส่วนหนึ่งของคนไทยที่จะต้องร่วมมือกันพัฒนาประเทศ ยืนยันรัฐบาลให้ความสำคัญกับคนไทยทุกคน หากเป็นคนพิการก็จะต้องเข้าถึงสวัสดิการแห่งรัฐอย่างเป็นธรรม และได้รับการสนับสนุนให้ได้ใช้ศักยภาพอย่างเต็มที่